ข้อบัญญัติองค์การบริหารส่วนตำบลชนแดน เรื่อง การลดหย่อนภาษีบำรุงท้องที่ พ.ศ. 2550

ข้อบัญญัติองค์การบริหารส่วนตำบลชนแดน
ข้อบัญญัติองค์การบริหารส่วนตำบลชนแดน
เรื่อง
การลดหย่อนภาษีบำรุงท้องที่
พ.ศ.
๒๕๕๐[๑]
 

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ และที่แก้ไขเพิ่มเติม
(ฉบับ ๕) พ.ศ. ๒๕๔๖ ประกอบกับมาตรา ๒๒ แห่งพระราชบัญญัติภาษีบำรุงท้องที่ พ.ศ.
๒๕๐๘ แก้ไขเพิ่มเติม (ฉบับที่ ๓) พ.ศ. ๒๕๔๓
องค์การบริหารส่วนตำบลชนแดนจึงตราข้อบัญญัตินี้ขึ้นโดยได้รับความเห็นชอบจากสภาองค์การบริหารส่วนตำบลชนแดน
และนายอำเภอชนแดน ดังต่อไปนี้

ข้อ ๑ ข้อบัญญัติองค์การบริหารส่วนตำบลนี้เรียกว่า
ข้อบัญญัติองค์การบริหารส่วนตำบลชนแดน เรื่อง
การลดหย่อนภาษีตำบลท้องที่ พ.ศ. ๒๕๕๐

ข้อ ๒ ข้อบัญญัติองค์การบริหารส่วนตำบลชนแดนนี้
ให้ใช้บังคับภายในเขตองค์การบริหารส่วนตำบลชนแดน
เมื่อพ้นกำหนดเจ็ดวันนับแต่วันปิดประกาศโดยเปิดเผย ณ
ที่ทำการองค์การบริหารส่วนตำบลชนแดน

ข้อ ๓ ในข้อบัญญัติองค์การบริหารส่วนตำบลชนแดน
นี้
ที่ดิน หมายความว่า
พื้นที่ดินและให้หมายรวมถึงพื้นที่ที่เป็นภูเขาหรือที่ที่มีน้ำด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดาหรือนิติบุคคล ซึ่งมีกรรมสิทธิ์ในที่ดินหรือครอบครองอยู่ในที่ดินที่ไม่เป็นกรรมสิทธิ์ของเอกชน
บุคคลธรรมดา หมายความว่า
บุคคลตามความหมายแห่งประมวลกฎหมายแพ่งและพาณิชย์ และให้หมายความรวมถึงคณะบุคคล
ที่มิใช่นิติบุคคลด้วย
ที่อยู่อาศัย หมายความว่า
บ้านเรือน ตึก กระท่อม หรือสิ่งปลูกสร้างที่คล้ายคลึงใด ๆ ที่มีประโยชน์ใช้สอยตามปกติเพื่อการอยู่อาศัย
ซึ่งมิใช่เพื่อประโยชน์ในการประกอบการค้าของเจ้าของที่ดิน
ที่เลี้ยงสัตว์ หมายความว่า
พื้นที่ซึ่งใช้ประโยชน์ในการเลี้ยงสัตว์ที่เป็นประโยชน์ในการประกอบอาชีพหรือยังชีพของเจ้าของที่ดิน
ไม่ว่าจะเป็นสัตว์ปีก แมลง สัตว์บกหรือสัตว์น้ำ หรือสัตว์ครึ่งบกครึ่งน้ำใด ๆ
ก็ตามโดยการเลี้ยงสัตว์ในที่ดินดังกล่าว
อาจเป็นสถานที่ให้อาหารสัตว์หรือแหล่งอาหารของสัตว์หรือแหล่งพักนอนของสัตว์
แหล่งควบคุมกักกันสัตว์หรือหลายกรณีประกอบกันก็ได้
ที่ประกอบกสิกรรม หมายความว่า
พื้นที่ซึ่งใช้ประโยชน์ในการปลูกพืชผล ที่เป็นประโยชน์ในการประกอบอาชีพหรือยังชีพโดยอาจเป็นพืชล้มลุก
พืชยืนต้นหรือพืชน้ำใด ๆ ก็ตามของเจ้าของที่ดิน

ข้อ ๔
บุคคลธรรมดาซึ่งเป็นเจ้าของที่ดินแปลงเดียวหรือหลายแปลงที่อยู่ในเขตองค์การบริหารส่วนตำบลชนแดน
ให้มีสิทธิลดหย่อนไม่ต้องเสียภาษีบำรุงท้องที่จำนวน ๕ ไร่
ในกรณีเจ้าของที่ดินใช้ที่ดินตามเงื่อนไข ดังนี้
๔.๑ ใช้ที่ดินนั้นเป็นที่อยู่อาศัยของตน
๔.๒ ใช้ที่ดินเป็นที่เลี้ยงสัตว์ของตน
๔.๓ ใช้ที่ดินประกอบกสิกรรมของตน
โดยกำหนดให้คิดจากที่ดินที่ใช้เป็นที่อยู่อาศัยของตนก่อน
หากยังมีสิทธิได้รับการลดหย่อนภาษีอีกให้คิดจากที่ดินที่ใช้เป็นที่เลี้ยงสัตว์ของตนและที่ดินที่ใช้ประกอบกสิกรรมของตน
เรียงตามลำดับ
สำหรับที่ดินที่ใช้ประกอบกสิกรรมของตน
ให้คิดค่าลดหย่อนภาษีจากไม้ล้มลุกก่อน หากยังมีสิทธิได้รับการลดหย่อนภาษีอีก
ให้คิดจากไม้ยืนต้นต่อไป

ข้อ ๕ ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่า
ไม่ได้รับการลดหย่อนสำหรับส่วนที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น

ข้อ ๖ ให้นายกองค์การบริหารส่วนตำบลชนแดนมีหน้าที่รักษาการให้เป็นไปตามข้อบัญญัติองค์การบริหารส่วนตำบลชนแดนนี้
และให้มีอำนาจออกระเบียบ
ประกาศหรือคำสั่งเพื่อปฏิบัติการให้เป็นไปตามข้อบัญญัติองค์การบริหารส่วนตำบลชนแดนนี้


ประกาศ
ณ วันที่ ๒๐ มีนาคม พ.ศ. ๒๕๕๐
บรรหาญ
อิงคนินันท์
นายกองค์การบริหารส่วนตำบลชนแดน









ปริยานุช/ผู้จัดทำ
๑๐
มีนาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๓๔ ง/หน้า ๖๒/๕ มีนาคม ๒๕๕๒